બક્ષી અટક જનરલી નાગરોમાં હોય. પણ ગુજરાતી સાહિત્યમાં ચંદ્રકાંત બક્ષી નામના જે લેખક થઈ ગયા તે વાણિયા હતા. એમનો આઈ કેપિટલ હતો, બીજા બધાના આઈની ફોન્ટ સાઈઝ જો બાર હોય તો બક્ષીના આઈની સાઈઝ છત્રીસની હતી એવું કહી શકાય. કોઈએ એવું પણ નોંધ્યું છે કે બક્ષી પોતાને ભગવાન બક્ષી નથી કહેતા એટલું સારું છે. વિનોદ ભટ્ટ લખે છે કે બક્ષી સાથે હોય ત્યારે બોલવાનું ઓછું અને સાંભળવાનું વધારે હોય. શાહરૂખ ખાને તો બચ્ચન દાદાના ફેન્સને ખુશ કરવા કહ્યું હતું કે ‘જહાં મેરી હાઈટ ખતમ હોતી હૈ, વહાં સે આપકી હાઈટ શુરૂ હોતી હે’, પણ બક્ષી પોતે એવું માનતા કે બીજા બધા સાહિત્યકારોને એક ઉપર એક ગોઠવ્યા હોય એ જેટલે પહોંચે ત્યાંથી એમની ઊંચાઈ શરૂ થાય છે. આવું બક્ષીએ કીધું નથી, પણ બક્ષી વિષે આવું કશું ભળતું-સળતું લખી દીધું હોય તો બક્ષીને ઓળખનારા સાચું માની લે તેવી સો ટકા શક્યતા છે.